Kisa o eme ka dinao go ipaakanyetsa boipuso
Banni ba metse e e farologaneng kwa kgaolong ya Kgalagadi ba tshwere ka natla mo dipaakanyong tsa boipuso jwa monongwaga. Seo se rurifaditswe ke Kgosi Matshidiso Babeile wa Kisa mo kgaolong eo mo potsolosong le BOPA ka Mosupologo (lesome le bobedi).  Kgosi Babeile o ne a tlhalosa fa dipaakanyo tsa boipuso tsa go kgabisa kgotla di sa le di  tlhagoletswe tsela ke loeto lwa ga Tautona fa a ne a etetse motse oo ka kgwedi ya Moranang Kgosi Babeile o boletse fa morafe wa gagwe o tsweletse sentle ka go tshwaragana, ba nna seopo sengwe le gone go dira ka natla ka mongwe le mongwe a tsentse letsogo ka mowa o le mongwe fela wa boithaopo le go ipelega ba direla motse wa bone. O boletse fa gareng ga dipaakanyo tsa motse wa bone, sengwe sa tse di kgatlhang thata e bile se le pharaloganyo e le sethwantsho se ba se dirileng sa dikgosi tse tharo tse di neng tsa ya go kopela lefatshe leno tshireletso kwa ga mmamosadinyana. A re setshwantsho seo sa dikgosi tse tharo ba tlaa bo ba ipelela boipuso ka sone le gore  gape e tlaa nna segopotso le thuto mo baneng ba dikole le dikokomane tse di tlaa tlang mo motseng oo. O kaile fa ba kgobokantse madi a ba tlaa ipelang ka one ka go tshwara maitiso le tse dingwe le gore ba dumalane le morafe wa gagwe gore mongwe le mongwe a nne le seabe ka go ithaopa ba koleka ka dijo le loruo tse e leng tsone ba tlaa kgonang gore di apeelwe morafe mo malatsing a a tlaa ketekwang a boipuso. Kgosi o kaile fa ba tlaa simolola go ipelela boipuso jwa monongwaga go simolola kgwedi eno e le masome a mabedi le botlhano go fitlha e le masome a mararo ka metshameko e e farolaganeng e akaretsa mabelo a bagolo le bana, mabelo a ditonki le dipitse, moopelo, dipina tsa ngwao tsa setapa le tse dingwe. Kgosi Babeile o supile fa botlhe ba ba tlaa fenyang mo metshamekong ka go farologana ba tlaa atswiwa ka dimpho tse di farologanyeng e le tsela nngwe ya go ba itumedisa. Kgosi Babeile o ne a garela ka go leboga thata puso ka ditlhabololo tse di leng teng mo motseng wa gagwe mo nakong ya gompieno ga mmogo le one mananeo a a teng a a tokafaditseng matshelo a banni ba motse wa gagwe mo dingwageng tse di masome a matlhano fa e sale lefatshe leno le tsaya boipuso. 